钦定古今图书集成/历象汇编/历法典/第074卷 > 章俊卿考索 > 总论七政之运行
## 钦定古今图书集成/历象汇编/历法典/第074卷 > 章俊卿考索 > 总论七政之运行

奚？自混元之初，七政运行，岁序变易，有象可占，有数
可推，由是历数生焉。夫日月星辰，有形而运乎上者
也；四时六气，无形而运乎下者也。一有一无，不相为
侔，然而二者实相检狎，以成岁功。盖“日穷于次，月穷
于纪，星回于天，此有形之运于上而成岁者也。五日
为候，三候为气，六气为时，四时为岁，此无形之运于”
下而成岁者也。“混元之初，日月如合璧，五星如连珠，
自此运行，迨今未尝复会，如合璧连珠者，何也？盖七
政之行，迟速不同，故其复会也甚难。”日之行天也，一
岁而一周；月之行天也，一月而一周；岁星之周也，常
以十二年。〈世俗以年为岁盖本于此〉“镇星之周也以二十八年，荧
惑之周也以二年。惟太白、辰星附日而行，或速则先
日，或迟则后日。速而先日昏见西方，迟而后日晨见
东方。要之周天仅与日同，故亦岁一周天焉。”夫惟七
政之行不齐如此，此其所以难合也。世之观汉史者，
见其论《太初历》之密，日月如合璧，五星如连珠，而遂
以谓五星会于太初之“元年。”殊不知此乃论《太初历》
之周密，推而上至于混元之初，其数之精，无有馀分，
故有是言。在太初之年，实未尝如合璧、如连珠也。何
以言之？五星之会，常从镇星，五星之行，镇星最迟，故
诸星从之而会。以历考之，汉高祖之元年，五星聚于
东井，盖鹑首之次也。自高祖元年至太初元年，凡百
有年也。镇星二十八年而一周，当是之时，镇之周天，
盖已三周，而复行半周有馀，凡八次矣。进在元枵之
次，安得有“日月如合璧，五星如连珠”，起于牵牛之初
乎？〈牵牛星纪之次也〉